《题福源寺罗汉松》
清代·归庄

福源建自梁大同，创寺之年植此松。历千余载寺再废，此树不改青葱茏。

大二十围高难度，攫拿天际如虬龙。石根铁干苔斑驳，狂风摇动声铮鏦。

夜然长明镫，晨撞万石钟。声光震耀生灵怪，柯叶常有白云封。

水车之役大木尽，斧斤欲加鬼不容。天王柏，上方松，昔年来游有题咏，何况此树六朝之遗踪。

松之名者，今有报国古岱宗。彼以神京名岳显，此独晦匿于震泽之滨缥缈峰。

大材僻处自矜贵，赏玩不辱于凡庸。大抵植物有如此，人生何必皆遭逢。

嗟哉人生何必皆遭逢。

作者简介：归庄（1613～1673），明末清初书画家、文学家。一名祚明，字尔礼，又字玄恭，号恒轩，又自号归藏、归来乎、悬弓、园公、鏖鏊钜山人、逸群公子等，昆山（今属江苏）人。明代散文家归有光曾孙，书画篆刻家归昌世季子，明末诸生，与顾炎武相友善，有“归奇顾怪”之称，顺治二年在昆山起兵抗清，事败亡命，善草书、画竹，文章胎息深厚，诗多奇气。有《玄弓》、《恒轩》、传世者名《归玄恭文钞》、《归玄恭遗著》。